# Malokarpatský región bude mať svoju organizáciu cestovného ruchu

[Obecné noviny 03/03/2015]

Autor: tyš

Strana: 21

Zaradenie: Cestovný ruch

Malokarpatský región bude mať svoju organizáciu cestovného ruchu

Text:

Malokarpatský región bude mať po troch rokoch svoju oblastnú organizáciu cestovného ruchu. Jej založenie podporili starostovia obcí z oblasti Malých Karpát. Oblastná organizácia by mala byť založená v priebehu troch mesiacov a fungovať bude ako prirodzená súčasť KO CR Bratislava Region Tourism.

,,Krajská organizácia cestovného ruchu má združovať takéto oblastné organizácie, ktoré si potom v rámci jednotlivých oblastí propagujú cestovný ruch a organizujú hlavne cestovný ruch v rámci jednotlivých mikroregiónov alebo regiónov," povedal župan Pavol Frešo. Zároveň vyzdvihol, že Bratislavský kraj je jeden veľmi atraktívny región, ktorý má čo ponúknuť a podľa vzoru Burgenlandu alebo Dolného Rakúska pracoval Bratislavský samosprávny kraj ostatné tri roky na tom, aby mal malokarpatský región samostatnú oblastnú organizáciu cestovného ruchu. ,,OO CR Malokarpatského regiónu ponúka v prvom rade cestovný ruch, ktorý je odvodený od Podkarpatska, či už od vinohradov alebo turistiky, poldňovej alebo víkendovej. Vytvára sa veľmi slušná sieť v rámci vinohradníckej turistiky či gastronómie alebo ďalšej turistiky, ktorá je naviazaná na rodiny s deťmi," doplnil Pavol Frešo. Bratislavský samosprávny kraj a Krajská organizácia cestovného ruchu Bratislava Region Tourism budú s OO CR úzko spolupracovať, poskytnú svoje know-how a pomôžu so všetkými potrebnými schvaľovacími procesmi, stanovami ale aj manažovaním.

,,Oblastná organizácia cestovného ruchu určite v danom regióne zvýši povedomie a predpokladám, že stanovy a ciele týchto oblastných organizácii budú vnímať jedinečnosť regiónu, v ktorom vzniknú. Tieto menšie obce v malokarpatskom regióne majú problém, že nemajú ubytovacie zariadenie v takej kapacite, ako zákon určuje," skonštatovala Anna Píchová, riaditeľka Malokarpatského osvetového strediska v Modre, ktoré je v zriaďovateľskej pôsobnosti BSK. Zároveň doplnila, že ak bude iniciátorom OO CR mesto Pezinok, ktoré spĺňa požiadavky na ubytovacie kapacity, a k nemu sa pripojí napríklad Modra alebo Svätý Jur, kde tiež sú ubytovacie zariadenia, tak môže vzniknúť oblastná organizácia. ,,Ak sa dostatočne pripraví argumentácia a bude sa diskutovať na úrovni samospráv a obecných úradov, vytvoria sa dostatočné podmienky na to, aby takáto organizácia v tomto regióne vznikla," dodala Anna Píchová.

,,Už je najvyšší čas, lebo je to jeden z najatraktívnejších produktov v Bratislavskom kraji, vínna cesta, rozhodne je to produkt, ktorý je dnes v trende, je oň veľký záujem. A nie je to len o víne. Turista už vyžaduje oveľa viacej ako je ochutnať dobré víno. A celá tá infraštruktúra a služby s tým spojené sú nevyhnutnou súčasťou, aby sme mohli konkurovať," vyjadril sa František Stano z Bratislavskej organizácie cestovného ruchu Bratislava tourist board na margo založenia OO CR Malokarpatského regiónu. Ako tiež uviedol, úspech bude závisieť od toho, či si každý dokáže vidieť ďalej, ako je jeho dvor. ,,Reálne je to stále najväčší problém slovenského turizmu, že tá miera spolupráce destinácií je nízka, niekedy nútená, pritom je to jeden zo základných predpokladov rozvoja turizmu, že všetci musia ťahať za jeden koniec," povedal František Stano. Spoluprácu BO CR a OO CR označil za potrebnú pre rozvoj. Keďže hlavné mesto Bratislava je oveľa menšie ako iné európske hlavné mestá, turista má tendenciu vyhradiť si naň menej času. Aby sa zvýšil počet návštev a prenocovaní, propagujú okrem Bratislavy aj jej okolie. Bratislavský samosprávny kraj založil krajskú organizáciu cestovného ruchu s názvom Bratislava Region Tourism začiatkom roka 2012 ako prvý spomedzi ôsmich krajov na Slovensku. V súčasnosti fungujú na území BSK 4 organizácie cestovného ruchu. Sú to KO CR Turizmus regiónu Bratislava (založená 15. 2. 2012, počet členov 2), OO CR Bratislavská organizácia cestovného ruchu (založená 28. 12. 2011, počet čl. 77), OO CR región Senec (založená 27. 2.2012, počet členov 13) a OO CR Dolné Záhorie (založená 17. 12. 2012, počet členov 31).

(tyš)

Snímky: archív BSK

Foto:

V tomto priestore by mala vzniknúť nová organizácia cestovného ruchu.

Starostovia obcí pod Malými Karpatmi vznik organizácie podporili.

-END-